Hond soek ‘aftreehuis’ ná traumaDie hond Adira (Foto: DBV) Al vier haar pote is met kabelbinders vasgebind en sy is vir dood agtergelaat – maar hoewel hierdie brakkie se verhaal hartseer begin, is dit hopelik nie hoe dit vir haar gaan eindig nie. Die Dierebeskermingsvereniging (DBV) in Louis Trichardt in Limpopo sê hy is op soek na ’n rustige aftreehuis vir die optelhond genaamd Adira nadat fietsryers verlede maand op haar afgekom het waar sy met al vier pote vasgebind roerloos in ’n beboste gebied gelê het. Die ouerige hond het vermoedelik ’n hele paar dae daar gelê en was dit nie vir die koue daardie week in Louis Trichardt nie, het Adira dit waarskynlik nie oorleef nie. “Haar mense het haar daar gelos sodat sy nie kon terugloop huis toe nie en daar moes doodgaan,” vertel Alicia Thomas, adjunkvoorsitter van die plaaslike DBV-komitee. Die kabelbinders waarmee Adira se pote vasgebind is. (Foto: DBV) Die fietsryers het op 4 Oktober op Adira afgekom, haar opgetel en na die plaaslike DBV geneem het. Sy was met haar aankoms geweldig honger, ontwater, deurmekaar en in pyn. Tog was sy nie vir ’n oomblik aggressief nie, vertel Thomas. “Sy het die eerste week net geslaap. “Jy moet ’n hond se vertroue wen. Ek kan met party diere vyf minute spandeer en hulle vertrou my. Met [Adira] moes ek vyf dae tot ’n week wag, maar toe was daar net ’n oomblik en dit was asof daar ’n lig aangegaan en sy weer begin lewe het.” Adira, wat “sterk” beteken, is in dié stadium steeds in die DBV se sorg, maar is beskikbaar vir aanneming. Die wonde aan haar pote weens die kabelbinders het intussen genees. “Sy is ’n dierbare hond. Sy glimlag. ’n Mens kan sien sy het ’n harde lewe gehad, maar sy het die mooiste glimlag.” Skakel die DBV in Louis Trichardt vir meer inligting oor die aannemingsproses.